Fil­jiem li ġejjien se jittella' kunċert #Sharethelove fejn se jipparteċipaw bands u mużiċisti li se jkantaw u jdoqqu live. Dan l-avveniment se jsir nhar il­Ġimgħa, 17 ta' Ġunju 2016, fil­-Valletta Waterfront Cruise Terminal u huwa għall-familja kollha. L-­għan ewlieni ta' dan l-­avveniment huwa biex il- Hospice Movement ikun jista' jgħin aktar familji Maltin li jkunu għaddejjin minn mumenti ħżiena u koroh ta' mard. Fost l­-artisti lokali li se jipparteċipaw ikun hemm il­kantanta Gaia, rebbieħa tal-Junior Eurovision Song Contest, b'akkumpanjament fuq il-kitarra ta' Wayne Camilleri; Cushion; u The Crickets. L-artist prinċipali u mistieden speċjali huwa Mitchell Brunings. Imwieled f'Surinam, fl­-Amerika t'Isfel u mrobbi fin­Netherlands, Mitchell Brunings kellu xalata ta' influwenzi mużikali minn madwar id-­dinja bħal reggae, bossanova, samba, soul, rhytm, blues, calypso, country, salsa, meringue, kaseko u stili mużikali oħra. F'Awwissu 2013, Mitchell kellu l­-opportunità li jipparteċipa waqt The Voice of Holland, li huwa programm segwit minn miljuni ta' nies madwar id-dinja kollha, fejn irnexxielu jasal sal-final u tant impressjona li ġie mlaqqam bħala 'Bob Marley re-incarnated'. Dan seħħ għax fl-ewwel apparenza tiegħu fil-programm kanta diska mir-repertorju tal-leġġenda u impressjona lil kulħadd bil-vuċi tiegħu li tixbah tant lil dik ta' Bob Marley. Il-membri tal-ġurija qalulu li qatt ma kienu semgħu vuċi li toqrob daqshekk lejn dik il-leġġenda tal-mużika tar-reggae. Tant hu hekk li saħansitra kellu x-xorti jiltaqa' mat-tfal tiegħu fil-Jamaica u jdoqq magħhom, kif ukoll jirrekordjaw xi diski flimkien. Bil-popolarita li kiseb, illum il­-ġurnata Mitchell qed idur id-dinja u jkanta bħala l-Bob Marley Tribute. Il­parteċipazzjoni tiegħu f'Malta mistennija tkun waħda ta' stennija kbira peress li hija l-ewwel darba li se jkun f'pajjiżna. Il-post għal dan l-avveniment jikkumplimenta l-okkażjoni hekk kif fl-istess post saru avvenimenti ta' ċertu livell bħall-kunċert tal-Winter Moods, ċelebrazzjonijiet ta' Malta fl-Ewropa, kif ukoll id-DJ famuż Gareth Emery. Id-dħul huwa bla biljetti, iżda b'donazzjoni minima ta' €5 li tingħata fil-bieb lill-membri volontarji tal-Hospice Malta. Għal dawk li jħobbu iktar kumdità se jkun hemm biljetti VIP għall-prezz ta' €20. Se jkun hemm area maqtugħa għalih li tasal sa taħt l-istage, kif ukoll bars b'aċċess ristrett. Il-bibien għal dan l-avveniment jinfetħu fis-7.00pm u l-kunċert jibda mit-8.oopm 'il quddiem. Inħeġġukom tħajru lil sħabkom u l-familjari tagħkom għal din il-festa ta' mużika, u wara kollox ngħinu lil min għandu vera bżonn għax, kif jgħid il-Malti: illum jien u għada int! Għall-biljetti u aktar informazzjoni ċemplu fuq 9960 0286.